Et ægtepar i Nordjylland vågnede natten til søndag ved, at der var brand i stuehuset på deres gård. Kvinden nåede at komme ud i tide, men hendes 77-årige mand faldt om i røgen på vej ud af bygningen, fortæller politiet. Det var ved halvfemtiden, at branden brød ud i stueetagen af huset i Lyngså syd for Frederikshavn. Flammerne nåede ikke at få fat i resten af gården. Ifølge Nordjyllands Politi ved man endnu ikke, hvad der var årsag til branden. Men teknikere skal nu undersøge stedet, når det er kølet af. /ritzau/

Referat:
Brand i et stuehus i Nordjylland har kostet en 77-årig mand livet. Hans kone nåede ud i tide.